༧བདག་ཅག་གི་སྟོན་པ་སངས་རྒྱས་རྒྱལ་བ་གཤེན་རབ་མི་བོ་ཀུན་ལས་རྣམ་པར་རྒྱལ་བ་མཆོག་ཐབས་མཁས་ཐུགས་རྗེ་ཆེ་བས་འགྲོ་བ་སེམས་ཅན་ཁོ་ནའི་དོན་དུ་འཛམ་བུ་གླིང་འདིར་མཛད་པ་བཅུ་གཉིས་ཀྱི་ཚུལ་བསྟན་ཏེ་བོན་གྱི་སྒོ་མོ་བརྒྱད་ཁྲི་བཞི་སྟོང་དང་།ཐེག་པ་རིམ་དགུ།སྒོ་བཞི་མཛོད་ལྔ།སྡེ་སྣོད་གསུམ།དྲང་ངེས་གཉིས་སོགས་བཀའ་རྒྱ་ཆེ་ལ།ལུང་གྲངས་མང་བ།མན་ངག་མདོར་བསྡུས་པ་བསམ་གྱིས་མི་ཁྱབ་པ་གསུངས་པའི་ནང་ཚན་ཐེག་པའི་དབང་དུ་བྱས་ན་བླ་མེད་ཐེག་པའི་ཕྱི་ལྟ་བ་སྤྱི་གཅོད།བོན་སྒོའི་དབང་དུ་བྱས་ན་མཐོ་ཐོག་སྤྱི་རྒྱུགས་མཛོད་ཀྱི་བོན་སྒོ་གནས་བཅུ་བདུན་གྱི་བདག་ཉིད་ཅན་སྲིད་པའི་མཛོད་ཕུགས་ཆེན་མོ་གསུངས་པ་ཡིན་ཞིང་།དེའང་རང་ཅག་སྙིགས་མ་བའི་བསོད་ནམས་ཀྱི་བགོ་སྐལ་དུ་ད་ལྟར་བཞུགས་ཡོད་ལ།འདིའི་ནང་དུ་ཞང་བོད་སྐད་གཉིས་སྦྱར་མར་གསུངས་ཡོད་པས་བོན་འདི་ཞང་ཞུང་ཕུགས་པ་རྟག་གཟིགས་ནས་དར་བའི་དན་རྟགས་བླ་ན་མེད་པ་ཞིག་རེད།དེའི་འགྲེལ་བ་ལའང་།འགྲེལ་ཐོག་མ་ལྷ་རབས་འོད་དཀར་གྱི་སྲས་པོ་ལྷ་སྲས་ཡོངས་དག་གིས་མཛད་པའི་མཛོད་ལྷ་འགྲེལ་དང་།ཞང་བོད་མཁས་པ་མི་བཞིས་མཛད་པའི་མཁས་བཞིའི་མཛོད་འགྲེལ།ད་བར་མཇལ་མ་མྱོང་།ཡབ་རྒྱུང་ཡར་མུ་ཁོད་ཀྱི་སྲས་པོ་རྒྱུང་ཡར་བླ་ཆེན་དྲན་པས་མཛད་པའི་མཛོད་སྒྲ་འགྲེལ།མཁས་པའི་དབང་པོ་རྨེའུ་སྟོན་པ་ཚུལ་ཁྲིམས་དཔལ་ཆེན་གྱིས་མཛད་པའི་མཛོད་འགྲེལ།ད་བར་མཇལ་མ་མྱོང་།ལུང་དང་རིགས་པའི་སྤོབས་པ་རབ་ཏུ་རྒྱས་པའི་མཁས་དབང་སྒ་སྟོན་ཚུལ་ཁྲིམས་རྒྱལ་མཚན་གྱིས་མཛད་པའི་ཀུན་བཏུས་མཛོད་འགྲེལ།མཁས་ཤིང་གྲུབ་པའི་དབང་པོ་གཉོས་ཚུལ་ཁྲིམས་རྒྱལ་མཚན་གྱིས་མཛད་པའི་སྣོད་བཅུད་རྩ་འགྲེལ།རྫོགས་པ་ཆེན་པོ་ཨ་ཁྲིད་དང་ཉམས་རྒྱུད་ལ་བཀའ་དྲིན་ཤིན་ཏུ་ཆེ་བའི་གཡས་རུའི་སྟོན་པ་བྲུ་རྒྱལ་བ་གཡུང་དྲུང་གིས་མཛད་པའི་སྣོད་བཅུད་འགྲེལ་སྣང་སྲིད་གསལ་བར་བྱེད་པའི་ལྡེ་མིགབོན་གྱི་སྤྱན་ལྡན་ཆེན་མོ་འགྲོ་མགོན་བློ་གྲོས་རྒྱལ་མཚན་གྱིས་མཛད་པའི་ལུང་མཚན་ཉིད་སྲིད་པའི་མཛོད་ཕུགས་ཀྱི་འགྲེལ་བ།སྙིགས་དུས་བསྟན་པའི་མངའ་བདག་རྗེ་རིན་པོ་ཆེ་མཉམ་མེད་ཤེས་རབ་རྒྱལ་མཚན་གྱིས་མཛད་པའི་མཛོད་འགྲེལ་འཕྲུལ་གྱི་སྒྲོན་མེ་སོགས་འགྲེལ་བ་རྒྱ་ཆེར་ཡོད་པའི་ནང་ཚན་དྲན་པའི་མཛོད་དམ།མཛོད་སྒྲ་འགྲེལ་འདི་ཉིད་སྔ་རབས་བོན་ནམ་བོད་ཀྱི་ཐུན་མོང་མ་ཡིན་པའི་སྲོལ་རྒྱུན་གྱིི་དྲི་མ་མ་ཡལ་བར་ཡོད་པ་འདི་ལྟར།བླ་ཆེན་དྲན་པ་མཆོག་གིས་ཞང་བོད་མཁས་པ་བརྒྱད་ལ་སྟངས་འབུལ་མཛད་པ་ཞིག་ཡིན་པ་དང།དཔེའི་དོན་སྦྱར་ནས་འཆད་པའི་འཆད་ལུགས་དམིགས་བསལ་བ་ཡིན་ཏེ།དེའི་དཔེར་མཚོན་དྲངས་ན།འདི་ཉིད་ཀྱི་ལེའུ་བཞི་པ་ལས།དེ་ལ་བཞི་པ་དཔེ་དོན་ཁ་སྦྱོར་དུ་བྱ་བ་མདོ་གནས་དང་པོ་ཡོད་པ་སྲིད་པ་གསུམ་གྱི་མཛོད་ནི།མེ་ཏོག་ཧ་ལོ་རྒྱུ་ལས་རྐྱེན་གྱིས་བསྐྱེད་པ་བཞིན་དུ་བཤད།གཉིས་པ་བསྐལ་པ་རྒུའི་མཛོད་ནི།ཧོས་རུ་དང་བུམ་པ་ཇི་བཞིན་དུ་བཤད།གསུམ་པ་མི་གཡོ་བ་དབྱིངས་ཀྱི་མཛོད་ནི།ནམ་མཁའ་དག་པའི་མཚན་ཉིད་ཇི་བཞིན་དུ་བཤད།བཞི་པ་གསལ་བ་ཡེ་ཤེས་ལྔའི་མཛོད་ནི།ནམ་མཁའ་ལ་ཉི་མ་ཤར་བ་ཇི་བཞིན་དུ་བཤད།ལྔ་པ་ཀུན་གནས་སྣོད་བཞིའི་མཛོད་ནི།ར་མ་ལུག་སྤང་ལ་བཀྲམས་པ་ཇི་བཞིན་དུ་བཤད།དྲུག་པ་སྐྱེ་འཕེལ་བཅུད་གསུམ་གྱི་མཛོད་ནི།ལྗོན་ཤིང་ལོ་འབྲས་སྨིན་པ་ཇི་བཞིན་དུ་བཤད།བདུན་པ་གཅོད་བྱེད་དབང་པོ་ལྔའི༼དྲུག༽མཛོད་ནི།འོད་ཀྱི་འཁོར་ལོ་བསྐོར་བ་ཇི་བཞིན་དུ་བཤད།བརྒྱད་པ་འཕྲ་རྒྱས་དུག་གསུམ་གྱི་མཛོད་ནི།དུག་ཧ་ལོ་ནག་པོ་ཇི་བཞིན་དུ་བཤད།དགུ་པ་རྟེན་ཅིང་འབྲེལ་བ་གཉིས་ཀའི་མཛོད་ནི།གྱོང་དྲིལ་ཐེན་ནས་བཏང་བ་བཞིན་དུ་བཤད།བཅུ་པ་འདུས་པ་ཕུང་པོ་གཉིས་ཀྱི་མཛོད་ནི།མུན་པ་སྣང་བས་དག་པ་ལྟར་བཤད།བཅུ་གཅིག་མངོན་རྟོགས་སྐྱེ་མཆེད་དྲུག་གི་མཛོད་ནི།རྒུན་སྤང་ལ་མེ་མཆེད་པ་བཞིན་དུ་བཤད།བཅུ་གཉིས་པ་རྒྱ་ཆེ་ཁམས་གསུམ་གྱི་མཛོད་ནི།ནམ་མཁའ་ལ་སྐར་མ་བཀྲམས་པ་ལྟར་བཤད།བཅུ་གསུམ་པ་མཚན་ཉིད་གཉིས་ཀྱི་མཛོད་ནི།ཉི་མ་དང་ཟླ་བ་ལྟར་བཤད།བཅུ་བཞི་ལས་སྤྱོད་བཞིའི་མཛོད་ནི།འདམ་དང་མེ་ཏོག་ལྟར་བཤད།བཅོ་ལྔ་པ་ལམ་བཞིའི་མཛོད་ནི།འབབ་ཆུ་ལ་རླངས་ཡལ་བ་ལྟར་བཤད།བཅུ་དྲུག་པ་ས་གནས་གསུམ་གྱི་མཛོད་ནི།རྫོང་ཁང་སུམ་ཐོག་ལྟར་བཤད།བཅུ་བདུན་པ་གྲུབ་པ་འབྲས་བུ་བཞིའི་མཛོད་ནི།འབྲས་དང་བྲ་བོ་རྐྱེན་གྱིས་བསྐྱེད་པ་ལྟར་བཤད་དོ།།ཞེས་སོགས་ཀྱིས་མཛོད་གནས་བཅུ་བདུན་གྱི་སྤྱི་དོན་དཔེ་དང་སྦྱར་ཏེ་གསལ་པོར་བསྟན་ཡོད།ད་དུང་འདིར་དམིགས་བསལ་གྱི་འཆད་ཐབས་གཞན་ཞིག་ཡོད་པ་ནི།ཁྱུང་ཆེན་ལྡིང་སྟབས་ཀྱིས་བཤད་པ་དང་།སེང་གེ་མཆོང་སྟབས་ཀྱིས་བཤད་པ།ངང་མོ་འགྲོས་ཀྱིས་བཤད་པ།ཁུ་བྱུག་གསུང་སྐད་ཀྱིིས་བཤད་པ།རུ་སྦལ་སྐུམས་ཐབས་ཀྱིས་བཤད་པ་ཞེས་དཔེ་དོན་སྦྱར་ནས་གོ་སླ་ཞིང་འཇུག་བདེ་བའི་སྒོ་ནས་བཤད་པ་མཛད་ཡོད་དེ།དེ་ཉིད་ལེའུ་ལྔ་པར།ཁྱུང་ཆེན་ལྡིང་སྟབས་ཀྱིས་བཤད་པ་ནི།གནས་གནས་གང་ལ་བབ་པར་དེའི་ཁོག་དོན་སྟོན་ཏེ།ཞེས་དང་།སེང་གེ་མཆོང་སྟབས་ནི།རྩལ་གསུམ་ལུས་ལ་རྫོགས་པས་ཉམ་ང་བ་མེད་པར་མཆོང་ཞེས་བྱ་སྟེ།ཞེས་དང།ངང་མོ་འགྲོས་ཀྱིས་བཤད་པ་ནི།སྐྱེས་བུ་བློ་པདྨ་ཁ་ཕྱེ་བ་འདྲ་བ་ཞིག་གིས་ཀྱང་དོན་སེམས་ཐོག་ཏུ་བོན་ཕབ།བོན་ཐོག་ཏུ་འགྲེལ་ཕབ།འགྲེལ་ཐོག་ཏུ་ཉམས་ཀྱི་མན་ངག་ཕབས་ཏེ།ཞེས་དང་།ཁུ་བྱུག་གསུང་སྐད་ཀྱིས་བཤད་པ་ནི།བོན་འདི་དང་པོ་ཐོས་པས་འཁོར་བ་དང་མྱ་ངན་ལས་འདས་པའི་བོན།གཙང་བ་དང་སྨེ་བར་བྱེ་བྲག་ཕྱེད།གཉིས་པས་མྱ་ངན་ལས་འདས་པའི་བོན་ལས་སེམས་སྤྲོ་བ་སྐྱེ་སྟེ་མི་འདོར།གསུམ་པ་སྤྲོ་བ་ལས་ཀྱང་དང་ཞིང་ཡིད་ཆེས་པས་དམ་པར་བྱ་བ།ཞེས་དང་།རུ་སྦལ་སྐུམས་ཐབས་ཀྱིས་བསྒོམ་བསྒྲུབ་ལ་བཞེན་བཏབ་ཀྱིན།སེམས་རྒྱུད་ལ་བཙལ་བར་བྱ་སྟེ།ཞེས་གསུངས་པས་བཤད་ཐབས་ལྔས་དོན་སྒྲ་འགྲེལ་བར་བྱེད་པ་ཞིག་ཡིན་པས་ཁུངས་བཙུན་ཞིང་དོན་ཟབ་པའི་གསུང་རབ་འདི་ཉིད་ད་ལན་ལྔ་རིག་བོན་གྱི་སྙིང་གཏེརགྱི་དེབ་ཕྲེང་གཉིས་པར་པར་སྐྲུན་ཞུས་པ་ཡིན།